РЕПУБЛИКА СРБИЈА

НАРОДНА СКУПШТИНА

Одбор за правосуђе, државну

управу и локалну самоуправу

07 Број: 06-2/350-15

29. јул 2015. године

Б е о г р а д

**З А П И С Н И К**

**49. СЕДНИЦЕ ОДБОРА ЗА ПРАВОСУЂЕ, ДРЖАВНУ УПРАВУ И ЛОКАЛНУ САМОУПРАВУ, ОДРЖАНЕ 29. ЈУЛА 2015. ГОДИНЕ**

Седница је почела у 10,45 часова.

Седници је председаваo Петар Петровић, председник Одбора.

Седници су присуствовали чланови Одбора: Тања Томашевић Дамњановић, Мехо Омеровић, Александар Мартиновић, Драган Пауновић, Биљана Илић Стошић, Биљана Савовић, Мирјана Андрић, Велинкa Тошић, Неђо Јовановић и Живан Ђуришић.

Седници је присуствовао Вучета Тошковић (заменик Владимира Ђукановића).

Седници нису присуствовали: Олгица Батић, Милетић Михајловић, Ласло Варга, Балша Божовић и Јован Марковић, чланови Одбора, нити њихови заменици.

Седници је, као представник предлагача закона, присуствовала Кори Удовички, потпредседник Владе и министар државне управе и локалне самоуправе, а као повереници предлагача закона, присуствовали су Дражен Маравић, државни секретар, Срђан Могић, Ивана Савићевић и Наталија Павловић Шиниковић, помоћници, и Видосава Џагић, посебни саветник у Министарства државне управе и локалне самоуправе.

На предлог председника Одбора, утврђен је следећи

Д н е в н и р е д :

1. Разматрање Предлога закона о начину одређивања максималног броја запослених у јавном сектору, који је поднела Влада (број 011-1918/15, од 25. јула 2015. године), у појединостима;
2. Разматрање Предлога закона о регистру запослених, изабраних, именованих, постављених и ангажованих лица код корисника јавних средстава, који је поднела Влада (број 011-1917/15, од 25. јула 2015. године), у појединостима;
3. Р а з н о.

Пре преласка на рад по утврђеном дневном реду усвојен је, без примедаба, записник са 47. седнице Одбора.

**Прва тачка дневног реда:** **Разматрање Предлога закона о начину одређивања максималног броја запослених у јавном сектору у појединостима**

Одбор за правосуђе, државну управу и локалну самоуправу одлучио је да, на основу члана 156. став 3. Пословника Народне скупштине, поднесе следећи

И З В Е Ш Т А Ј

I

Одбор је, у складу са чланом 164. став 1. Пословника Народне скупштине, размотрио амандмане поднете на Предлог закона о начину одређивања максималног броја запослених у јавном сектору.

Одбор је одлучио да предложи Народној скупштини да **прихвати** следеће амандмане:

- на члан 3. који је поднела народни посланик Бранка Каравидић;

- на члан 7. који су заједно поднели народни посланици Балинт Пастор, Елвира Ковач, Арпад Фремонд, Золтан Пек и Анамарија Вичек;

- на члан 7. који су заједно поднели народни посланици Борислав Стефановић, Гордана Чомић, Балша Божовић, Јован Марковић, Иван Јовановић, Александра Јерков и Драган Шутановац.

Одбор је одлучио да предложи Народној скупштини да **одбије** следеће амандмане:

- на члан 1. који је поднео народни посланик Зоран Живковић;

- на члан 1. који је поднео народни посланик Владимир Павићевић;

- на члан 1. који су заједно поднели народни посланици Александар Сенић, Нинослав Стојадиновић, Бранка Каравидић, Слободан Хомен, Биљана Хасановић - Кораћ, Снежана Маловић и Благоје Брадић;

- на члан 3. који је поднео народни посланик Ласло Варга;

- на члан 4. који је поднео народни посланик Зоран Живковић;

- на члан 4. који је поднео народни посланик Владимир Павићевић;

- на члан 4. који су заједно послали народни посланици Борислав Стефановић, Гордана Чомић, Балша Божовић, Јован Марковић, Иван Јовановић, Александра Јерков и Драган Шутановац;

- на члан 6. који је поднела народни посланик Бранка Каравидић;

- на члан 7. који је поднео народни посланик Ласло Варга;

- на члан 7. који је поднела народни посланик Бранка Каравидић;

- на члан 8. који су заједно поднели народни посланици Борислав Стефановић, Гордана Чомић, Балша Божовић, Јован Марковић, Иван Јовановић, Александра Јерков и Драган Шутановац;

- на члан 8. који су заједно поднели народни посланици Александар Сенић, Нинослав Стојадиновић, Бранка Каравидић, Слободан Хомен, Биљана Хасановић - Кораћ, Снежана Маловић и Благоје Брадић;

- на члан 11. који су заједно поднели народни посланици Борислав Стефановић, Гордана Чомић, Балша Божовић, Јован Марковић, Иван Јовановић, Александра Јерков и Драган Шутановац;

- на члан 12. који је поднела народни посланик Бранка Каравидић;

- на члан 14. који су заједно поднели народни посланици Борислав Стефановић, Гордана Чомић, Балша Божовић, Јован Марковић, Иван Јовановић, Александра Јерков и Драган Шутановац;

- на члан 16. који је поднела народни посланик Бранка Каравидић;

- на члан 20. који су заједно поднели народни посланици Александар Сенић, Нинослав Стојадиновић, Бранка Каравидић, Слободан Хомен, Биљана Хасановић - Кораћ, Снежана Маловић и Благоје Брадић;

- на члан 20. који је поднео народни посланик Зоран Живковић;

- на члан 20. који је поднео народни посланик Владимир Павићевић;

- на члан 21. који су заједно поднели народни посланици Борислав Стефановић, Гордана Чомић, Балша Божовић, Јован Марковић, Иван Јовановић, Александра Јерков и Драган Шутановац;

- на члан 32. који су заједно поднели народни посланици Александар Сенић, Нинослав Стојадиновић, Бранка Каравидић, Слободан Хомен, Биљана Хасановић - Кораћ, Снежана Маловић и Благоје Брадић;

- на члан 33. који су заједно поднели народни посланици Борислав Стефановић, Гордана Чомић, Балша Божовић, Јован Марковић, Иван Јовановић, Александра Јерков и Драган Шутановац;

- на члан 33. који је поднео народни посланик Јанко Веселиновић.

II

Одбор је одлучио да повуче амандман на члан 20. Предлога закона који је поднео 28. јула 2015. године.

III

Одбор је, у складу са чл. 157. став 6. и 161. став 1. Пословника Народне скупштине, поднео следеће амандмане на чл. 12, 20, 21. и 35. Предлога закона, које је на седници Одбора прихватио представник предлагача закона:

АМАНДМАН I

У члану 12. Предлога закона додаје се нови став 4. који гласи:

,,Уколико скупштина јединице локалне самоуправе не донесе акт о утврђивању максималног броја запослених у року из става 1. овог члана, не може се заснивати радни однос са новозапосленим до доношења тог акта. ”

O б р а з л о ж е њ е

Усвајањем овог амандмана обезбеђује се доследност у спровођењу овог закона, имајући у виду да је одлука скупштине јединице локалне самоуправе услов за спровођење рационализације у систему локалне самоуправе.

АМАНДМАН II

Члан 20. мења се и гласи:

„Запосленом у јавном сектору за време примене овог закона престаје радни однос када наврши године живота и стаж осигурања који су прописани законом за одлазак у старосну пензију.

Запослени из става 1. овог члана остварује право на отпремнину у складу са прописима којима се уређује његов радно–правни статус.

Изузетно од става 1. овог члана, радни однос запосленог у јавном сектору из става 1. овог члана не престаје ако се послодавац и запослени споразумеју о наставку радног односа и дужини његовог трајања, у циљу обезбеђивања стручног и континуираног обављања неопходних функција организационог облика.

Споразумом из става 3. овог члана може се утврдити наставак радног односа запосленог најдуже до навршења 65 година живота и најмање 15 година стажа осигурања.

Споразум из става 3. овог члана замењује одредбе уговора о раду, односно решење о заснивању радног односа у делу којим се уређује врста и дужина трајања радног односа.

Послодавац може, у циљу утврђивања испуњености услова за престанак радног односа из става 1. овог члана, прибављати податке из службене евиденције Републичког фонда за пензијско и инвалидско осигурање.

Изузетно од ст. 1-5 овог члана, запосленом коме је навршење радног века и наставак радног односа након навршења радног века уређен посебним законом, радни однос престаје у складу са посебним законом.

Одредба става 7. овог члана не примењује се на државне службенике.

О б р а з л о ж е њ е

Предложеним амандманом омогућава се да се испоштују специфичности које су посебним законом предвиђене за поједине области рада.

АМАНДМАН III

У члану 21. став 3. тачка 1) после речи: “месецу престанка радног односа“ додају се зарез и речи: „односно у висини 1/3 просечне зараде у Републици Србији за месец који претходи месецу престанка радног односа према податку органа надлежног за послове статистике, у зависности од тога шта је за запосленог повољније,“.

О б р а з л о ж е њ е

Како су анализе структуре запослених показале да је највећа нерационалност међу запосленима који имају плату нижу од просечне плате у Србији, предложено је, као додатна стимулација, да се њима рачуна повољнија опција, тј. она по којој се новчана накнада обрачунава у односу на просечну зараду у РС.

АМАНДМАН IV

У члану 35. додаје се нови став 2. који гласи: „Изузетно од става 1. овог члана, члан 20. овог закона почиње да се примењује у року од 60 дана од дана ступања на снагу овог закона.“.

О б р а з л о ж е њ е

Неопходно је да се остави одређени рок организационим облицима у јавном сектору, како би сагледали одређене послове на којима постоји потреба наставка радног односа запосленог који на њима ради, у контексту потреба спровођења свеобухватне рационализације и реорганизације послова услед престанка потребе за радом појединих запослених.

За известиоца Одбора на седници Народне скупштине одређен је Петар Петровић, председник Одбора.

У оквиру ове тачке дневног реда Одбор је размотрио **иницијативу Заштитника грађана, упућену Одбору, за подношење амандмана на члан 4. став 3. и члан 5. Предлога овог закона.**

Заштитник грађана је иницирао Одбору подношење амандмана како би се заштитила независност свих државних органа који по Уставу и закону послове заштите права грађана и контроле других органа и организација морају да раде независно, а не само оних које је Влада обухватила својим предлогом. Иницијатива је поднета с обзиром на то да је Предлогом закона прописано да, за разлику од Уставног суда, Високог савета судства и Државног већа тужилаца, који као независни државни органи сами утврђују максималан број запослених у својим службама, те број судија и тужилаца, док у службама Заштитника грађана, Повереника за информације од јавног значаја и заштиту података о личности, Повереника за заштиту равноправности, Државној ревизорској институцији и Агенцији за борбу против корупције максималан број запослених утврђује Одбор за административно-буџетска и мандатно-имунитетска питања Народне скупштине.

Предложеним решењима се, по мишљењу Заштитника грађана, крши уставом и законом утврђена независност независних државних органа, државно уређење, као и јединство правног поретка. Независност Заштитника грађана, као државног органа, гарантује Устав, а посебни органски закони прописују независност повереника, Државне ревизорске институције и Агенције за борбу против корупције.

Заштитник грађана је амандмане, као овлашћени предлагач, поднео у сарадњи и сагласности са повереницом за заштиту равноправности, повереником за информације од јавног значаја и заштиту података о личности, председником Савета Државне ревизорске институције и директорком Агенције за борбу против корупције.

Одбор је одлучио, са једним гласом против, да ову иницијативу не прихвати. Ово полазећи од члана 6. Закона о изменама и допунама Закона о буџетском систему („Службени гласник РС“, број 108/13), којим је предвиђено да одбор Народне скупштине надлежан за админстративно-буџетска питања даје сагласност на заснивање радног односа са новим лицима, односно ангажовање лица по другим основама у Народној скупштини и независним државним органима.

**Друга тачка дневног реда**: **Разматрање Предлога закона о регистру запослених, изабраних, именованих, постављених и ангажованих лица код корисника јавних средстава у појединостима**

Одбор за правосуђе, државну управу и локалну самоуправу одлучио је да, на основу члана 156. став 3. Пословника Народне скупштине, поднесе следећи

И З В Е Ш Т А Ј

I

Одбор је, у складу са чланом 164. став 1. Пословника Народне скупштине, размотрио амандмане поднете на Предлог закона о Регистру запослених, изабраних, именованих, постављених и ангажованих лица код корисника јавних средстава.

Одбор је одлучио да предложи Народној скупштини да **прихвати** следеће амандмане:

- на члан 4. који су заједно поднели народни посланици Балинт Пастор, Елвира Ковач, Арпад Фремонд, Золтан Пек и Анамарија Вичек;

- на члан 8. који су заједно поднели народни посланици Балинт Пастор, Елвира Ковач, Арпад Фремонд, Золтан Пек и Анамарија Вичек;

- на члан 12. који је поднела народни посланик Бранка Каравидић.

Одбор је одлучио да предложи Народној скупштини да **одбије** следеће амандмане:

- на члан 2, са исправком, који је поднео народни посланик Јанко Веселиновић;

- на члан 4. који је поднео народни посланик Ласло Варга;

- на члан 4, са исправком, који је поднео народни посланик Јанко Веселиновић;

- на члан 15. који је поднео народни посланик Дејан раденковић;

- на члан 18. који је поднео народни посланик Јанко Веселиновић.

II

Одбор је, у складу са чл. 157. став 6. и 161. став 1. Пословника Народне скупштине, поднео следеће амандманe на чл. 17. и 18. Предлога закона, које је на седници Одбора прихватио представник предлагача закона:

АМАНДМАН I

У члану 17. Предлога закона додаје се нови став 3. који гласи:

„Податке из члана 4. тачка 2) подтач. (8) и (9) корисници јавних средстава ће достављати у Регистар у року од 30 дана од дана преузимања послова вођења Регистра из става 1. овог члана.“

О б р а з л о ж е њ е

Амандман се предлаже имајући у виду да су Влада и Одбор прихватили амандмане народних посланика Балинт Пастора, Елвире Ковач, Арпада Фремонда, Золтана Пека и Анамарије Вичек на чл. 4. и 8. Предлога закона.

АМАНДМАН II

У члану 18. после речи: „(„Службени гласник РС“, бр. 54/09, 73/10, 101/10, 101/11, 93/12,62/13, 63/13-исправка, 108/13 и 142/14)“ брише се запета и ставља се тачка, а преостали текст се брише.

О б р а з л о ж е њ е

Амандман се предлаже с обзиром на то да је Предлогом закона о начину одређивања максималног броја запослених у јавном сектору предвиђено стављање ван снаге Закона о одређивању максималног броја запослених у републичкој администрацији и Закона о одређивању максималног броја запослених у локалној администрацији.

Усвајањем овог амандмана одредбе Предлога закона о начину одређивања максималног броја запослених у јавном сектору и Предлога закона о Регистру запослених, изабраних, именованих, постављених и ангажованих лица код корисника јавних средстава биће међусобно усаглашене.

За известиоца Одбора на седници Народне скупштине одређен је Петар Петровић, председник Одбора.

**Трећа тачка дневног реда: Разно**

У оквиру ове тачке дневног реда није било предлога, ни питања.

Седница је завршена у 11,30 часова.

СЕКРЕТАР ПРЕДСЕДНИК

Љиљана Милетић Живковић Петар Петровић